Man in dorp vermoor | Netwerk24
Man in dorp vermoor
’n Man van Pakistani-oorsprong is Saterdag (08/12) helder oordag in ’n oënskynlike sluipmoordaanval in Bethlehem doodgeskiet.
Iftikhar Ahmed (44) is omstreeks 15:50 op die toneel in Highstraat dood verklaar.
Volgens kapt. Zweli Mohobeleli, polisiewoordvoerder, het Ahmed ’n koeëlwond in sy kop gehad.
“Die motief vir die moord is nog nie bekend nie,” sê Mohobeleli.
’n Ooggetuie, wat om veiligheidsredes anoniem bly, het aan Vrystaat Nuus/News gesê die slagoffer het in die straat met iemand gestaan en gesels.
“Die verdagte het om die hoek gekom en dit het gelyk of hy oor die straat wil loop. Toe die man (Ahmed) in sy kar wil klim, het die verdagte nader geloop en hom in die kop geskiet. Hy was skaars een meter van hom af.”
Volgens ’n ander ooggetuie het die man te voet om die hoek gehardloop, waar ’n voertuig vir hom gewag het en waarin hy weggery het.
Niks is in die aanval gesteel nie.
Geen verdagte is nog in verband met die moord in hegtenis geneem nie. Mohobeleli sê die polisie ondersoek ’n saak van moord.
Enigeen met inligting word versoek om die misdaad-stoplyn by 08600-10111 te skakel.